SHBA, ligjvënësit diskutojnë mbi krizën në Ukrainë
Gjatë një seance dëgjimi dje në senat, ligjvënësit republikanë dhe demokratë bënë thirrje për ashpërsimin e sanksioneve kundër Rusisë.
Durimi i Kongresit ndaj qasjes graduale të presidentit Obama për vendosjen e sanksioneve ndaj Moskës po venitet. Republikani kryesor në Komisionin e Senatit për Marrëdhënie me Jashtë, Bob Corker, thotë se masat amerikane që kanë në shënjestër rrethin e ngushtë të presidentit rus Vladimir Putin nuk kanë patur asnjë ndikim mbi Moskën. Por, Ndihmës Sekretarja e Shtetit Viktoria Nuland nuk pajtohet me këtë vlerësim. Senatori Corker është një nga disa republikanët që po bëjnë thirrje për vendosjen e sanksioneve ndaj bankave ruse dhe sektorëve të tjerë të ekonomisë ruse, diçka që Presidenti Barack Obama nuk e ka përjashtuar në qoftë se kriza në Ukrainë intensifikohet. Në seancën e djeshme të dëgjimit, senatori Corker vazhdimisht pyeti se përse masat e këtij lloji nuk po përdoren për të parandaluar agresionin e mëtejshëm nga Moska. Ndihmës Sekretarja Nuland u përgjigj duke thënë se administrata është duke përgatitur sanksione më të ashpra në koordinim me aleatët amerikanë të NATO-s. Ajo nuk tha se kur apo në çfarë rrethanash do të zbatoheshin këto masa. Ligjvënësit republikanë nuk janë të vetëm në thirrjet për një përgjigje më të fuqishme të Shteteve të Bashkuara ndaj krizës në Ukrainë. Kryetari i Komisionit të Senatit për Marrëdhëniet me Jashtë, demokrati Robert Menendez, bëri thirrje për dërgimin e përforcimeve ushtarake në vendet anëtare të NATO-s në Evropën Qendrore dhe Lindore, dhe për sanksione më të ashpra kundër Rusisë. Senatori Menendez shtoi se ndihma për Ukrainën duhet të përshpejtohet, duke përfshirë dërgimin e pajisjeve ushtarake amerikane në Kiev si jelekët anti-plumb. Më pas, i gjithë Senati zhvilloi një takim me dyer të mbyllura për të diskutuar krizën në Ukrainë dhe përgjigjen e Amerikës.